Informavimo priemonėms pagal 05 08 06 biudžeto eilutę (visuomenės informuotumo apie BŽŪP didinimas), kaip iš pradžių numatyta finansavimo sprendime, 2017 m. skirta 8 mln. EUR biudžeto lėšų; 2018 m. taip pat skirta 8 mln. EUR. Be to, vykdant Komisijos institucinės komunikacijos veiklą tuo laikotarpiu, 2017 m. iš Žemės ūkio ir kaimo plėtros GD už Komisijos institucinių kampanijų valdymą atsakingam Komunikacijos generaliniam direktoratui (Komunikacijos GD) buvo bendrai perduota 8 480 000 EUR, o 2018 m. – 8 700 000 EUR.

2017 m. kvietimu teikti paraiškas buvo skatinama imtis informavimo veiksmų, kuriais siekiama parodyti, koks yra BŽŪP indėlis į ekonomikos augimą ir darbo vietų kūrimą bei gyvybingas kaimo bendruomenes, koks yra ūkininkavimo ir miškų ūkio vaidmuo įgyvendinant prisitaikymo prie klimato kaitos ir jos švelninimo priemones, kas yra tvarus ūkininkavimas ir kaip didinamas teisingumas žemės ūkio maisto produktų tiekimo grandinėje. Be to, 2018 m. kvietime teikti paraiškas daugiausia dėmesio buvo skiriama BŽŪP vaidmeniui skatinant inovacijas ir keitimąsi žiniomis, taip pat skatinant jaunimą imtis ūkininkavimo ir propaguojant sveikos mitybos įpročius.

2017 ir 2018 m. tiesioginiais ir netiesioginiais komunikacijos veiksmais daugiausia buvo siekiama atsakyti į klausimus, susijusius su bendros žemės ūkio politikos reformos ir daugiametės finansinės programos (DFP) sektorinių teisės aktų pasiūlymų rengimu. Šiuo laikotarpiu bendromis pastangomis buvo siekiama didinti suinteresuotųjų subjektų, politikos formuotojų ir visos ES piliečių informuotumą BŽŪP ateities klausimais ir dalyvavimą juos sprendžiant. Be to, aktyviau stengtasi toliau stiprinti sąveiką su įvairiais partneriais komunikacijos srityje tiek Komisijos tarnybose, tiek su kitomis ES institucijomis, nacionalinėmis valdžios institucijomis ir kitais suinteresuotaisiais subjektais.

Kaip ir anksčiau, itin svarbi komunikacijos veiksmų dalis ir toliau buvo informacijos ir informacinių pranešimų apie BŽŪP ir kaimo plėtros pokyčius teikimas žiniasklaidai. Kaip ir praeityje, tai turėjo labai didelės įtakos informacijos sklaidai, visų pirma todėl, kad per šį laikotarpį labai padidėjo socialine žiniasklaida ir internetu pagrįstos komunikacijos svarba. Nuolatinis žurnalistų ir profesionalių komunikacijos specialistų platformos www.Ag-Press.eu augimas ir nuolatinė jos priežiūra, taip pat pažintinių kelionių ir seminarų platformos „Ag-Press“ nariams organizavimas toliau padėjo skatinti glaudžius ryšius ir mainus tiek su žurnalistais, kurių specializacija – žemės ūkio klausimai, tiek su nespecializuota žiniasklaida. 2018 m. pabaigoje

„Ag-Press“ tinklas jungė apie 950 žurnalistų. Šis tinklas ir toliau yra vertingas Komisijos išteklius, teikiantis naudą tinklo nariams. Žemės ūkio ir kaimo plėtros GD socialinės žiniasklaidos veikla (per socialinius tinklus „Facebook“, „Twitter“, „Instagram“) gerokai išsiplėtė ir jos auditorija sparčiai augo. Tai buvo svarbu norint pritraukti specialistų, kurie tvarkytų interneto svetainę ir teiktų išsamią informaciją bei naujienas, ir pasiekti plačiąją visuomenę.

Per šešias 2017 ir 2018 m. vykusias pažintines keliones žurnalistų grupės turėjo galimybę susipažinti su ūkininkavimo sąlygomis, kurios kituose regionuose ir valstybėse narėse dažnai labai skiriasi. Apžvelgti klausimai, inter alia, buvo konkurencingumas, tvarumas, tikslusis ūkininkavimas, bioekonomika ir kartų kaita. Susitikimai su ūkininkais, kaimo gyventojais ir vietos verslininkais padėjo geriau informuoti apie įvairių valstybių narių ir regionų žemės ūkio sektoriaus uždavinius ir galimybes. Be to, per penkis seminarus, kuriuose dalyvavo ES politikos ekspertai, žurnalistai gavo išsamios informacijos apie ES politikos pokyčius, susijusius su žemės ūkio maisto produktų prekyba, BŽŪP ir maisto grandine, kokybės politika, sektoriaus inovacijomis; jie taip pat gavo išsamios informacijos apie pasiūlymus dėl BŽŪP reformos, dalyvaujant už žemės ūkį ir kaimo plėtrą atsakingam Komisijos nariui ir atitinkamiems Europos Parlamento nariams.

b) Suinteresuotųjų subjektų tinklų kūrimas. Konferencijos

Suinteresuotieji subjektai yra labai svarbūs informacijos žemės ūkio ir kaimo plėtros klausimais skleidėjai. Konferencijos ir toliau buvo svarbus konsultacijų ir dialogo dėl būsimos politikos raidos ataskaitiniu laikotarpiu forumas. Kaip minėta III skirsnyje, rengiant DFP sektorinius pasiūlymus, taip pat sprendžiant tokius klausimus kaip kova su nesąžininga prekybos veikla maisto grandinėje, aktyviau bendradarbiauta su suinteresuotaisiais subjektais, t. y. kitomis ES institucijomis, valstybių narių administracijomis, ES ir nacionalinio lygmens socialinio ir profesinio sektoriaus atstovais bei akademine bendruomene, laikantis Komisijos politikos prioritetų ir plačiai konsultuojantis su pilietine visuomene.

Būsimi uždaviniai taip pat buvo vienas iš pagrindinių klausimų, aptariamų per Žemės ūkio ir kaimo plėtros GD pavyzdinėms iniciatyvoms skirtas metines ES žemės ūkio apžvalgos konferencijas. 2018 m. gruodžio mėn. konferencijoje, kurią pradėjo už žemės ūkį ir kaimo plėtrą atsakingas Komisijos narys, buvo nagrinėjami naujausi pokyčiai, susiję su skaitmeninimu ir inovacijomis žemės ūkio sektoriuje. Konferencijoje taip pat buvo aptartas ES ir Afrikos bendradarbiavimas prekybos ir investicijų srityje. Ir 2017 m., ir 2018 m. konferencijoje daug dėmesio buvo skiriama BŽŪP modernizavimui ir kartu su Jungtiniu tyrimų centru atliktam darbui, susijusiam su ES žemės ūkio rinkų prognozėmis. Joje dalyvavo ES institucijos, vyriausybės ir tarptautinės organizacijos, maisto tiekimo grandinės dalyviai, rinkos ekspertai, mokslininkai, ekspertų grupės ir pilietinės visuomenės atstovai.

2018 m. lapkričio mėn. Vienoje, dalyvaujant Europos Parlamento atstovams, Komisija ir ES pirmininkaujanti Austrija kartu surengė renginį, skirtą augalinių baltymų gamybos plėtrai ES. Apie 200 kviestinių ekspertų iš žemės ūkio pašarų ir maisto produktų tiekimo grandinės, mokslinių tyrimų ir konsultavimo tinklų, taip pat nacionalinių ir regioninių administracijų aptarė pagrindines Komisijos ataskaitos dėl augalinių baltymų gamybos plėtros Europos Sąjungoje išvadas ir tai, kaip dabartinė bei būsima politikos sistema galėtų padėti dar labiau išnaudoti augalinių baltymų gamybos potencialą Sąjungoje.

Bendradarbiaujant su Tarptautine gamtos apsaugos sąjunga, 2018 m. lapkričio ir gruodžio mėn. Briuselyje surengtos dvi apskritojo stalo diskusijos dėl siūlomos naujosios BŽŪP žalinimo architektūros. Taip žemės ūkio ir aplinkos sektoriams atstovaujantiems suinteresuotiesiems subjektams buvo sudarytos palankesnės sąlygos keistis nuomonėmis apie tai, kaip būtų galima įgyvendinti teisės aktų pasiūlymus dėl būsimos BŽŪP.

Dar vienas svarbus įvykis – 2017 m. spalio mėn. Lisabonoje įvykęs aukščiausiojo lygio susitikimas žemės ūkio inovacijų klausimais. Tai buvo bendra Portugalijos konsorciumo, Portugalijos vyriausybės, EIP-AGRI tinklo ir Europos kaimo plėtros tinklo iniciatyva. 2018 m. gegužės mėn. įvyko kita svarbi konferencija, susijusi su ES žemės ūkio moksliniais tyrimais ir inovacijomis, skirta apsvarstyti, kaip įtraukti suinteresuotuosius subjektus, kad jie padėtų apibrėžti būsimą Europos mokslinių tyrimų ir inovacijų veiklą šiame sektoriuje.

c) Plačiajai visuomenei skirta veikla

Dalyvavimas mugėse

Dalyvaujant mugėse šiuo laikotarpiu ir toliau buvo svarbu, kad Komisija išklausytų piliečius bei su jais bendrautų ir didintų visuomenės informuotumą apie visą ES, jos vaidmenį ir vertybes. Žemės ūkio ir kaimo plėtros GD ėmėsi aktyvesnių veiksmų, nukreiptų į piliečius ir suinteresuotuosius subjektus, devyniose žemės ūkio mugėse, kurių tema – „Nuo ūkio iki stalo. Tvarus maistas mūsų ateičiai“. Šie veiksmai dažnai buvo vykdomi bendradarbiaujant su kitais generaliniais direktoratais ir tarnybomis, įskaitant Sveikatos ir maisto saugos GD, Jūrų reikalų ir žuvininkystės GD ir Mokslinių tyrimų ir inovacijų GD, taip pat su Komisijos atstovybėmis valstybėse narėse. Dažnai už žemės ūkį ir kaimo plėtrą atsakingo Komisijos nario ir valstybių narių aukšto rango atstovų dalyvavimas mugėse, pvz., per Tarptautinę žaliąją savaitę Berlyne ir Salon de l’Agriculture Paryžiuje, sukėlė didelį susidomėjimą ir sulaukė daug dėmesio nacionalinėje ir regioninėje žiniasklaidoje. Taip pat buvo užtikrintas dalyvavimas žemės ūkio mugėse keliose kitose valstybėse narėse.

Šiuo laikotarpiu toliau buvo stengiamasi pateikti mugėms skirtą patrauklią ir veiksmingą komunikacijos medžiagą ir vykdyti susijusią veiklą. Dažnai šios priemonės buvo parengtos ir įgyvendinamos taip, kad būtų patrauklios šeimoms ir moksleiviams.

Moksleiviams skirta mokomoji medžiaga